**A Toyota és el-Attija győzött a 2021-es Dakar főpróbáján**

**A 2021. évi Dakar ralihoz vezető út legfontosabb állomásának tartott Andalúz ralin érvényesült a papírforma: a négynapos terepverseny végén a Toyota Hilux-szal versenyző, háromszoros Dakar-győztes Nászer el-Attija állhatott a dobogó legfelső fokára.**

Izgalmas versenyben, magabiztos vezetéssel nyerte meg a januárban rajtoló Dakar rali előtti utolsó nagy erőpróbát *Nászer el-Attija*, a Toyota Gazoo Racing South Africa versenyzője. A Dakar szervezői a koronavírus-járvány miatt a szokásos Marokkó helyett Spanyolországban rendezték meg a világ egyik legkeményebb autóversenyének „főpróbáját”.

A négy napon és több mint ezer kilométeren át zajló Andalúz rali nemcsak a pilótákat és navigátoraikat készítette fel a januárban rájuk váró megpróbáltatásokra. Olyan, újonnan bevezetendő technológiákat is itt próbáltak ki először a szervezők, mint az autókban használatos, digitális itinert, valamint a motorosok számára kifejlesztett légzsák-mellényt, amely a remények szerint megóvhatja a versenyzőket a súlyos, halálos sérülésektől.

A változatlan felállással (Toyota Hilux versenyautó, *Matthieu Baumel* navigátor) versenyző el-Attija számára nem indult fényesen a verseny, a szerdai nyitó szakaszon műszaki probléma miatt be kellett érnie a harmadik hellyel. Csütörtökön és pénteken aztán már szakaszgyőztesként térhetett nyugovóra. Megnyugtató előnyének köszönhetően nem kellett kockáztatnia, így is kényelmesen legyőzte legnagyobb ellenfelét, a spanyol Carlos Sainzt.

Habár el-Attija csapattársa, *Giniel de Villiers* a pandémiából adódó utazási korlátozások miatt nem vehetett részt a ralin, nem a 2019-es Dakar-bajnok volt az egyetlen sikeres Toyota-versenyző a mezőnyben. *Jazid el-Rádzsi*, aki az első napon még vezette a versenyt, végül a harmadik helyen zárta a ralit, az ötödik helyet pedig az első első terepraliján részt vevő spanyol *Felix Macias* szerezte meg.

A 2021. évi Dakar ralit ismét Szaúdi-Arábiában rendezik meg, január 3. és 15. között. A Dakar történetének 43. versenye vadonatúj szakaszokon zajlik majd. A mezőny Dzsidda városából kiindulva egy hatalmas kört tesz meg, hogy aztán 12 nap elteltével visszaérkezzen a rajt helyszínére. Az útvonal térképe [**ezen a linken**](https://news.smartermedia.hu/https%3A//netstorage.lequipe.fr/ASO/motorSports_dak/dak21-parcours.pdf) keresztül letölthető.

**2020. Andalúz rali végeredmény**

|  |  |
| --- | --- |
| **Helyezés** | **Versenyző** |
| 1. | Nászer el-Attija (Toyota), 8 óra 54:09 perc |
| 2. | Carlos Sainz (Mini), +3:14 perc |
| 3. | Jazid el-Rádzsi (Toyota), +10:31 perc |
| 4. | Stephane Peterhansel (Mini), +25:26 perc |
| 5. | Felix Macias (Toyota), +49:04 perc |

Fotók: *Toyota, Marcin Kin*

Kiadta a Smarter Média Kommunikációs Ügynökség (<http://news.smartermedia.hu>)

Forrás: https://news.smartermedia.hu/motorsport/toyota-es-el-attija-gyozott-2021-es-dakar-foprobajan